Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus ympäristöalan rahoitusvälineestä (LIFE) annetun asetuksen (EY) N:o 1655/2000 muuttamisesta" (KOM(2003) 402 lopullinen – 2003/0148 COD)



Virallinen lehti nro C 010 , 14/01/2004 s. 0085 - 0086



Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus ympäristöalan rahoitusvälineestä (LIFE) annetun asetuksen (EY) N:o 1655/2000 muuttamisesta" (KOM(2003) 402 lopullinen - 2003/0148 COD) (2004/C 10/17) Neuvosto päätti 16. heinäkuuta 2003 Euroopan yhteisön perustamissopimuksen 175 artiklan 1 kohdan nojalla pyytää Euroopan talous- ja sosiaalikomitean lausunnon edellä mainitusta ehdotuksesta. Euroopan talous- ja sosiaalikomitean työvaliokunta päätti antaa lausunnon valmistelun "maatalous, maaseudun kehittäminen, ympäristö" -erityisjaoston tehtäväksi. Asian kiireellisyyden vuoksi Euroopan talous- ja sosiaalikomitea nimesi 24. ja 25. syyskuuta 2003 pitämässään 402. täysistunnossa (syyskuun 25. päivän kokouksessa) yleisesittelijäksi Franco Chiriacon ja hyväksyi seuraavan lausunnon. Äänestyksessä annettiin 56 ääntä puolesta ja 1 vastaan 1:n pidättyessä äänestämästä. 1. Komission ehdotuksen pääsisältö Ympäristöalan rahoitusvälinettä (LIFE) koskevaa asetusta (EY) N:o 1655/2000(1) annettaessa komissio ehdotti sen täytäntöönpanemiseksi hallintokomiteaa, koska komissio katsoi, että hankkeiden valinnalla on merkittäviä vaikutuksia talousarvioon. 1.1. Neuvosto kuitenkin hylkäsi yksimielisesti komission ehdotuksen sovellettavasta komiteamenettelystä. Neuvosto katsoi, että asetuksen (EY) N:o 1655/2000 täytäntöönpanemiseksi toteutettavien toimenpiteiden hyväksyntää varten asetuksen 11 artiklan 2 kohdassa tulee säätää päätöksen 1999/468/EY 5 artiklan mukaisesta sääntelymenettelystä. 1.2. Komissio vei sittemmin asian yhteisöjen tuomioistuimeen mainitun säännöksen kumoamiseksi. 1.3. Yhteisöjen tuomioistuin kumosi 21 päivänä tammikuuta 2003 antamallaan tuomiolla(2) asetuksen (EY) N:o 1655/2000 11 artiklan 2 kohdan. Tuomioistuin katsoi, että kyseessä ovat sellaisen ohjelman toteuttamiseen liittyvät hallintotoimenpiteet, jolla on päätöksen 1999/468/EY 2 artiklan a alakohdassa tarkoitettuja huomattavia budjettivaikutuksia. Tuomioistuimen mukaan näihin täytäntöönpanotoimenpiteisiin sovelletaan siten lähtökohtaisesti päätöksen 1999/468/EY 4 artiklassa määriteltyä hallintomenettelyä tai tarvittaessa kyseisen päätöksen 2 artiklan c alakohdan mukaisesti sen 3 artiklassa määriteltyä neuvoa-antavaa menettelyä. 1.4. Komissio on näin ollen tehnyt tuomioistuimen päätöksen mukaisen asetusehdotuksen, jolla muutetaan asetusta (EY) N:o 1655/2000 noudatettavan komiteamenettelyn osalta siten, että asetuksen täytäntöönpanemiseksi toteutettavien toimenpiteiden hyväksynnässä noudatetaan sääntelykomiteamenettelyn sijasta hallintokomiteamenettelyä. 2. Yleistä 2.1. Komitea ottaa huomioon tuomioistuimen päätöksen ja kannattaa komission ehdotusta muuttaa asetusta N:o 1655/2000 siten, että asetuksen täytäntöönpanotoimenpiteiden hyväksynnässä noudatetaan sääntelykomiteamenettelyn sijasta hallintokomiteamenettelyä. 3. Erityistä 3.1. Komitea tukee komission ehdotusta, mutta kehottaa samalla komissiota varmistamaan kaikin tavoin, että hallintokomitea työskentelee avoimesti ja tehokkaasti, sekä edistämään tiedon levittämistä kyseisen elimen tekemistä päätöksistä. Lisäksi komission tulee tarvittaessa järjestää laajoja kuulemisia, joihin osallistuu kansalaisyhteiskunnan edustajia. 4. Päätelmät 4.1. Komitea suhtautuu myönteisesti komission ehdotukseen muuttaa asetusta (EY) N:o 1655/2000 noudatettavan komiteamenettelyn osalta. Bryssel 25. syyskuuta 2003. Euroopan talous- ja sosiaalikomitean puheenjohtaja Roger Briesch (1) EYVL L 192, 28.7.2000, s. 1. (2) Yhteisöjen tuomioistuimen asiassa C-378/00, komissio v. Euroopan parlamentti ja neuvosto, 21.1.2003 antama tuomio, ei vielä julkaistu oikeustapauskokoelmassa.